Á næstu mánuðum mun stjórn Sementsverksmiðjunnar á Akranesi taka ákvörðun um hvort ráðist verði í breytingar á verksmiðju félagsins sem auka munu framleiðslugetu hennar um allt að 50% . Að sögn Gunnars H. Sigurðssonar framkvæmdastjóra Sementsverksmiðjunnar hefur undirbúningsvinna staðið yfir að undanförnu í samvinnu við danskan framleiðenda búnaðar verksmiðjunnar . Kostnaður verður um 150 milljónir króna og starfsmönnum fjölgar um sex . Á síðasta ári voru framleidd um 140 þúsund tonn af sementi í verksmiðjunni og miðast hugmyndir nú við að auka framleiðslugetu hennar í yfir 200 þúsund tonn á ári . Verði af framleiðsluaukningu í verksmiðjunni munu framkvæmdir við breytingar taka um 10 mánuði og reiknað er með að kostnaðurinn verði um 150 milljónir króna . Verði af framkvæmdum gæti þeim því verið lokið næsta vor . Þá verður framkvæmdum hagað á þann veg að ekki komi til framleiðslustöðvunar hjá verksmiðjunni enda eftirspurn mikil að sögn Gunnars . Ekki er um eiginlega stækkun verksmiðjunnar að ræða heldur aukningu á afköstum núverandi búnaðar . Stærsta breytingin felst í stækkun á rafsíu við brennsluofn verksmiðjunnar og við það er talið að rykmagn í útblæstri verksmiðjunnar lækki um tvo þriðju eða úr 100 millgrömmum á normalrúmmeter í 30 milligrömm . Gunnar segir að stöðug aukning hafi verið í sölu sements á undanförnum árum í réttu hlutfalli við aukna þenslu í íslensku efnahagslífi og markmiðið með framleiðsluaukningunni sé að tryggja byggingariðnaðinum nægt framboð af sementi . Mikil eftirspurn eftir sementi víða í Evrópu hafi að undanförnu leitt til verðhækkana . Og nefnir hann í því sambandi að sementsverð hafi hækkað um 25% í Danmörku á einu ári og það sé tvöfalt meiri hækkun en orðið hefur á íslensku sementi á sama tímabili . Starfsmenn Sementsverksmiðjunnar eru í dag 44 að tölu en verða um 50 ef ráðist verður í þessar breytingar . Strompur Sementsverksmiðjunnar er helsta kennileitið á Akranesi og útblástur hans veðurviti margra . Gunnar segir að þrátt fyrir að rykmagn í útblæstri muni minnka umtalsvert við fyrirhugaðar breytingar verði engin breyting á útblæstrinum sjálfum enda er hann að mestu vatnsgufa sem áfram mun berast um strompinn .